NARIADENIE KOMISIE (ES) č. 1547/2007
z 20. decembra 2007,
ktorým sa ustanovuje prechodné obdobie na vyňatie Kapverdskej republiky zo zoznamu krajín prijímajúcich výhody pre najmenej rozvinuté krajiny podľa nariadenia Rady (ES) č. 980/2005, ktorým sa uplatňuje systém všeobecných colných preferencií
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 980/2005 z 27. júna 2005, ktorým sa uplatňuje systém všeobecných colných preferencií (1), a najmä na jeho článok 12 ods. 7,
keďže:
(1)
Na Kapverdskú republiku (ďalej len „Kapverdy“) sa v rámci systému všeobecných colných preferencií Spoločenstva vzťahuje osobitný režim pre najmenej rozvinuté krajiny.
(2)
V článku 12 ods. 7 nariadenia (ES) č. 980/2005 sa ustanovuje vyňatie krajiny z uplatňovania osobitného režimu pre najmenej rozvinuté krajiny, pokiaľ Organizácia Spojených národov túto krajinu vylúči zo zoznamu najmenej rozvinutých krajín. Takisto sa v tomto článku ustanovuje zavedenie minimálne trojročného prechodného obdobia na zmiernenie nepriaznivých účinkov, ktoré by mohli byť zapríčinené zrušením colných preferencií udelených v rámci osobitného režimu pre najmenej rozvinuté krajiny.
(3)
S účinnosťou od 1. januára 2008 (2) Organizácia Spojených národov vylúčila Kapverdy zo zoznamu najmenej rozvinutých krajín.
(4)
Do konca roku 2010 by sa teda malo Kapverdom umožniť naďalej požívať výhody vyplývajúce z preferencií udelených v rámci osobitného režimu pre najmenej rozvinuté krajiny.
(5)
Opatrenia stanovené v tomto nariadení sú v súlade so stanoviskom Výboru pre všeobecné preferencie,
PRIJALA TOTO NARIADENIE:
Článok 1
Kapverdská republika sa s účinnosťou od 1. januára 2011 vyníma zo zoznamu prijímateľov v rámci osobitného režimu pre najmenej rozvinuté krajiny v prílohe I k nariadeniu (ES) č. 980/2005.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 20. decembra 2007